איראן מתכננת לנתק את אזרחי המדינה מהאינטרנט: "רשת לאומית" סגורה ש"תעלה בקנה אחד עם חוקי האסלאם" צפויה להחליף את הרשת המוכרת
ממשלת איראן מקדמת צורה חדשה של צנזורה אינטרנטית: בחודשים הקרובים יחוברו בתים וחברות איראניות רבות ל"רשת הלאומית", העתידה לנתק את הרשת האיראנית באופן מוחלט משאר העולם, כך מדווח ה"וול-סטריט גורנל". "הרשת הלאומית של איראן תעלה בקנה אחד עם חוקי האסלאם (חלאל) ותתאים למוסלמים מבחינת הערכים המוסרים והדתיים שיהיו בה", ציטט העיתון את הממונה האיראני לענייני כלכלה. על-פי גורמים במשרד התקשורת האיראני, בחודשים הקרובים יתחברו 60% מהבתים והעסקים באיראן לרשת הפנימית החדשה, ושאר המדינה תחובר אליה במהלך השנתיים הקרובות. ככל הנראה, בשלב הראשון יישארו הבנקים והחברות הגדולות מחוברים לרשת האינטרנט הרגילה, אך בסופו של דבר הרשת הלאומית תחליף בצורה מוחלטת את הרשת הבינלאומית. השלטונות באיראן רואים בפרויקט "הרשת הלאומית" אמצעי לשמירה על עקרונות האסלאם. לטענתם, הקמתה אף תחסוך כסף רב לצרכני האינטרנט האיראנים. כבר כיום, עוד לפני יישומו של המהלך החדש לניתוק איראן מהרשת העולמית, מדיניות הצנזורה על האינטרנט של ממשלת איראן היא מהחמורות בעולם.